  Майя Бывальцева Армянъёслэн диаспоразы Глазкарын православи осконлэсь тодметпуссэ пуктӥз. Хачкар синпелетэз сӥё-дано усьтон 5-тӥ гудырикошконэ 13 часын Свободы площадьын ортчоз. Кызьы вераз иворъёсъя «Удмуртия» агентстволы Глазкарысь армянъёслэн «Масис» огазеяськонзылэн кивалтӥсез Армен Аракелян, со куинетӥез Удмуртиын пуктэм святыня. «Одӥгез синпелет Ижкарын армян черк вӧзын сылэ, одӥгез Сарапулын, куинетӥзэ Глазкарын пуктӥмы. Хачкар осконмылэн, калыкмылэн, пыраклыклэн тодметпусэз луэ. Глазкарын хачкар ӟуч черк вӧзын сылоз. Со кык калыкъёслэн тодметпуссы луоз: Арменилэн но Россилэн. Кыкез ик калыкъёс православнойёс, святыня доры ӟучьёс но, армянъёс но ветлозы», — валэктӥз Армен Аракелян. Солэн кылъёсызъя, нырысетӥез хачкар Армениын асьме вапумлэсь азьло 301-тӥ арын кылдӥз, куке армянъёс христианствое пыризы. Со вакытэ черкъёсты ӧз пуктылэ на, из-кирос (озьы берыктӥське хачкар — ред.) вӧсяськон инты вал. Армен Аракелянлэн верамезъя, Глазкарын пуктэм синпелетэз Сыктывкарысь армянъёслэн диаспоразы кузьмаз. Со туф излэсь лэсьтэмын. Пусъёмы, 2010-тӥ арын ЮНЕСКО хачкаръёсты кылдытон искусствоез адями выжылэн ваньбурлыктэм кылёсбуреныз лыдметэ пыртӥз. Синпелетэз усьтонэ Ижкарысь, Сыктывкарысь, Кировысь, Пермьысь, Глазкарысь, Яр но Глаз ёросъёсысь армян семьяос вуозы. Тегъёс: Мерлык Удмуртия Глазкар черк вӧсьлык  